CELEX: 61983CO0039
Language: el
Date: 1983-06-30 00:00:00
Title: Διάταξη του προέδρου του τρίτου τμήματος του Δικαστηρίου της 30ής Ιουνίου 1983. # Cornelis Fabius κατά Επιτροπής των Ευρωπαϊκών Κοινοτήτων. # Υπόθεση 39/83 R.

ΔΙΆΤΑΞΗ ΤΟΥ ΠΡΟΈΔΡΟΥ
   ΤΟΥ ΤΡΊΤΟΥ ΤΜΉΜΑΤΟΣ ΤΟΥ ΔΙΚΑΣΤΗΡΊΟΥ
   ΤΗΣ 30ΉΣ ΙΟΥΝΊΟΥ 1983 (
         1
      )
   Cornelius Fabius
   κατά Επιτροπής των Ευρωπαϊκών Κοινοτήτων
   Υπόθεση 39/83 R
   Στην υπόθεση 39/83 R,
   Cornelius Fabius, κάτοικος Χάγης, εκπροσωπούμενος από τον Eric Grabandt, δικηγόρο Χάγης, με αντίκλητο στο Λουξεμβούργο το δικηγόρο E. Arendt, Centre Louvigny, 34 Β IV, rue Philippe-Il,
   αιτών,
   κατά
   Επιτροπησ των Ευρωπαϊκων Κοινοτητων, εκπροσωπούμενης από τον Hendrik van Lier, μέλος της νομικής της υπηρεσίας, με αντίκλητο στο Λουξεμβούργο τον Oreste Montako, μέλος της νομικής της υπηρεσίας, κτίριο Jean Monnet, Kirchberg,
   καθής,
   που έχει ως αντικείμενο αίτηση λήψεως προσωρινών μέτρων,
   Ο ΠΡΟΕΔΡΟΣ ΤΟΥ ΤΡΙΤΟΥ ΤΜΗΜΑΤΟΣ
   εκδίδει την ακόλουθη
   ΔΙΑΤΑΞΗ
   
            1
         
         
            Με δικόγραφο που πρωτοκολλήθηκε στη γραμματεία του Δικαστηρίου στις 15 Μαρτίου 1983, ο αιτών άσκησε ενώπιον του Δικαστηρίου προσφυγή με την οποία ζητεί, αφενός, να ακυρωθεί η απόφαση της Επιτροπής, της 22ας Δεκεμβρίου 1982, που επιβεβαιώνει τον αποκλεισμό του από την προφορική εξέταση του διαγωνισμού COM/Α/325 και, αφετέρου, να υποχρεωθεί η Επιτροπή να διοργανώσει, εντός 3 μηνών από της δημοσιεύσεως της αποφάσεως του Δικαστηρίου, νέα εξέταση προκειμένου να εκτιμηθεί η ικανότητα του αιτούντος ή, τουλάχιστο, να δώσει στον αιτούντα την ευκαιρία να συμμετάσχει σε προσεχή διαγωνισμό για την πρόσληψη υπαλλήλων διοικήσεως των βαθμών 7 και 6 της κατηγορίας Α, ασχέτως του ορίου ηλικίας που θα τεθεί στην προκήρυξη.
         
      
            2
         
         
            Όπως προκύπτει από τη δικογραφία, ο αιτών είχε υποβάλει αίτηση συμμετοχής στον εν λόγω διαγωνισμό COM/A/325 και είχε συμμετάσχει στη γραπτή εξέταση, η συμμετοχή του όμως στην προφορική εξέταση δεν έγινε δεκτή διότι η εξεταστική επιτροπή θεώρησε ανεπαρκείς τους βαθμούς του στα γραπτά.
         
      
            3
         
         
            Με χωριστό δικόγραφο, που πρωτοκολλήθηκε στη γραμματεία του Δικαστηρίου στις 20 Απριλίου 1983, ο αιτών υπέβαλε, κατ' εφαρμογή του άρθρου 186 της συνθήκης ΕΟΚ και του άρθρου 83 του κανονισμού διαδικασίας, αίτηση με την οποία ζητεί «να υποχρεωθεί η Επιτροπή, προσωρινώς, να επιτρέψει στον αιτούντα να συμμετάσχει στο επόμενο μέρος του διαγωνισμού COM/Α/325 μέχρις εκδόσεως αποφάσεως επί της ουσίας ή, τουλάχιστο, να υποχρεωθεί η Επιτροπή, προσωρινώς, να δώσει εντολή στην εξεταστική επιτροπή του διαγωνισμού COM/A/325 να επιτρέψει στον προσφεύγοντα να συμμετάσχει στο απομένον μέρος του γενικού διαγωνισμού COM/A/325 μέχρις εκδόσεως αποφάσεως επί της ουσίας, σε περίπτωση δε επιτυχίας στην προφορική εξέταση, να εγγραφεί ο προσφεύγων στον εφεδρικό πίνακα μελλοντικών προσλήψεων που έχει καταρτιστεί ή που θα καταρτιστεί, μέχρις εκδόσεως αποφάσεως επί της ουσίας».
         
      
            4
         
         
            Η Επιτροπή ζητεί να απορριφθεί η αίτηση λήψεως προσωρινών μέτρων.
         
      
            5
         
         
            Όπως προκύπτει από τις παρατηρήσεις που υπέβαλαν στο Δικαστήριο οι διάδικοι, ο αιτών δεν προβάλλει ούτε περιστατικά από τα οποία προκύπτει το επείγον της υποθέσεως ούτε πραγματικούς και νομικούς ισχυρισμούς που δικαιολογούν εκ πρώτης όψεως τη λήψη του προσωρινού μέτρου το οποίο ζητεί, κατά την έννοια του άρθρου 83, παράγραφος 2, του κανονισμού διαδικασίας.
         
      
            6
         
         
            Όπως ανέφερε η Επιτροπή, οι εξετάσεις του επίδικου διαγωνισμού διεξήχθησαν ήδη μεταξύ 4ης Νοεμβρίου και 14ης Δεκεμβρίου 1982 και ο εφεδρικός πίνακας μελλοντικών προσλήψεων έχει ήδη καταρτιστεί. Άρα, το αίτημα να επιτραπεί η συμμετοχή του αιτούντος στο απομένον μέρος του γενικού διαγωνισμού COM/A/325 δεν έχει αντικείμενο.
         
      
            7
         
         
            Επομένως, η αίτηση λήψεως ασφαλιστικών μέτρων πρέπει να απορριφθεί και να επιφυλαχτεί το Δικαστήριο ως προς τα δικαστικά έξοδα.
         
       
         
            Διά ταύτα,
            κρίνοντας επί προσωρινών μέτρων,
            O ΠΡΟΕΔΡΟΣ ΤΟΥ ΤΡΙΤΟΥ ΤΜΗΜΑΤΟΣ
            διατάσσει:
         
       
         
            
                     1)
                  
                  
                     Απορρίπτει την αίτηση ασφαλιστικών μέτρων.
                  
               
       
         
            
                     2)
                  
                  
                     Επιφυλάσσεται ως προς τα δικαστικά έξοδα.
                  
               
       
            
               
                  Λουξεμβούργο, 30 Ιουνίου 1983.
                  
                     
                        Ο γραμματέας
                        κ.α.α.
                        J. Α. Pompe
                     
                     
                        Βοηθός γραμματέας Ο πρόεδρος του τρίτου τμήματος
                        U. Everling
                     
                  
               
            
         (
         1
      )	Γλώσσα διαδικασίας: η ολλανδική.